LGM-30 Minuteman

LGM-30 Minuteman on Ameerika Ühendriikide maapealsete mandritevaheliste ballistliste rakettide (ICBM) perekond, mida kasutab Ameerika Ühendriikide õhuväe Global Strike Command. 2017. aasta seisuga on LGM-30G Minuteman III ainus Ameerika Ühendriikide relvastuses olev maapealne mandritevaheline ballistiline rakett.

Minutemanid on koos allveelaevadelt tulistavad ballistiliste (SLBM) Trident rakettide ja õhuväe strateegiliste pommitajatega osa Ameerika Ühendriikide tuumatriaadist.

Rakettide nimetus tuleneb võimest rakett väljatulistada minutite jooksul pärast vastava käsu saamist ja Ameerika iseseisvussõja ajal tegutsenud Minutimeesteks nimetatud partisanidest, kes legendi kohaselt olid käsu saades valmis tegutsema minuti jooksul.

Ajalugu 
Minuteman I võeti relvastusse 1962. aastal heidutama Nõukogude Liitu, tagades USA vastulöögivõime Nõukogude Liidu linnade pihta äkilise NL-i tuumarünnaku korral. Minuteman I oli ka esimene USA ICBM, mis paigaldati raketišahtidesse. Kuna aga 1961. aastal relvastusse võetud USA mereväe UGM-27 Polaris täitsid samuti sama rolli, otsustas õhuvägi Minutemanid ümberarendada spetsiifilisemaks rolliks: ründamaks tugevalt kindlustatud sõjalisi sihtmärke, seehulgas Nõukogude Liidu raketišahte. 1965. aastal relvastusse võetud Minuteman II oli uue rolli täitmiseks saanud mitmesuguseid uuendusi, näiteks täpsem juhtimissüteem, täiustatud mootorid ja elektroonilised segajad hukukindluse tõstmiseks antiballistiliste rakettide (ABM) vastu. 1970. aastal järgnenud Minuteman III oli maailma esimene relvastusse võetud MIRV tehnoloogiat kasutav mandritevaheline ballistiline rakett. See tegi nende hävitamise ABM-ide poolt keeruliseks, sest kõik kolm relva olid sihitud erinevate sihtmärkide pihta. Minuteman III suudab kanda kuni kolme termotuumalõhkepead.

Suurim arv (~1000) Minutemane oli teenistuses 1970. aastatel. 2016. aasta seisuga oli teenistuses 440 Minuteman III raketti, jaotatud raketišahtidesse Malstromi, Minoti ja F.E. Warreni õhuväebaaside ümbruses. 2018. aasta veebruariks plaanitakse see New START leppe raames vähendada 400 relvastatud raketini, 50 relvastamata raketini reservis ja nelja testraketini. USA õhuvägi plaanib moderniseerimise läbinud Minuteman III rakette relvastuses hoida kuni 2030. aastani.

Märkused 
  Ameerika Ühendriikide Kaitseministeeriumi tähistuste järgi näitab "L", et tegu on maapealse raketiga, "G", et tegu on maismaa sihtmärkide tabamiseks mõeldud raketiga ja "M", et tegu on juhitava raketiga.
  Varasemaid USA ICBM-e hoiustati maapealsetel stardiplatformidel.
  Loetletud on täpsused koos rakettidele hiljem lisatud vastavate uuendustega, st uuendatud sihtimissüsteem jms.

Viited

Kirjandus 
 Berhow, Mark (2012) US Strategic and Defensive Missile Systems 1950–2004. Bloomsbury Publishing. ISBN 9781849080354
 Bott, Mitch (2009) Unique and Complementary Characteristics of the U.S. ICBM and SLBM Weapon Systems. Center for Strategic and International Studies.  
 Chapman, Bert (2008) Space Warfare and Defense: A Historical Encyclopedia and Research Guide. ABC-CLIO. ISBN 9781598840063
 Congressional Research Service. (2016) U.S. Strategic Nuclear Forces: Background, Developments, and Issues.
 Day, J. C. (2011) Salute and Execute: One Man's Journey Through the Ranks of the Military. Xlibris Corporation. ISBN 9781462848959
 Kristensen, Hans. M. & Norris, Robert S. (2016) United States nuclear forces, 2016. Bulletin of the Atomic Scientists. 72:2. lk 63-73. 
 MacKenzie, Donald A. (1993) Inventing Accuracy: A Historical Sociology of Nuclear Missile Guidance. MIT Press. ISBN 9780262631471

Välislingid 
 
 Sissekanne Encyclopædia Britannicas (inglise keeles)
 Sissekanne Boeingi kodulehel (inglise keeles)
 (2. august 2017) "USA katsetas edukalt mandritevahelist ballistilist raketti". Postimees.

Tuumarelvad
Ameerika Ühendriikide sõjandus